
Persongalleri

Liv Lunde – kontordame, fra stedet

Gerd Lunde – Livs mor

Bibbi Qvam – student, fra Oslo

Lilleba Qvam – Bibbis mor

Fred Qvam – Bibbis far

Carl-Henrik Qvam – Bibbis eldre bror

Christian Møller – Bibbis forlovede

Margrethe Smith – Bibbis mormor

Jørgen Smith – Bibbis morfar

Bjørn Larsen – lærling på bilverksted

Leo Andersen – verdensborger

Unni Gulbrandsen – venninne av Liv

Jarle Gulbrandsen – Unnis ektemann

Hilda Gulbrandsen – Jarles mor

Kari-Mette Holme – Unnis lillesøster

Sigrid Holme – Unnis mor

Per Holme – Unnis far

Fridtjof Hansen – forfatter

Tordis Hansen – Fridtjofs kone

Alfred Berg – Bjørns onkel

Ruth Berg – Bjørns tante

Doktor Gran – distriktslege

Adele Gran – legefrue

Didrik Steen-Olsen – seilervenn av Christian

Helen Steen-Olsen – Didriks kone

Wilhelm Krag-Jensen – seilervenn av Christian

Vera Krag-Jensen – Wilhelms kone

Hilmar – eier av lokal bensinstasjon

Sverre Bang – forretningsmann

Erling Haugen – losbåtfører

Johannes Ødegård – produksjonsassistent

Hermod Lyngstad – banksjef, innflytter fra Sunnmøre

Gjertrud Johnson – hjemvendt amerikaner

Gro Johansen – flyvertinne

Peter Nilsson – svensk flyger


Slik sluttet forrige bok:

Liv skulle akkurat til å snu og gå inn for å sette over kaffen, men stoppet forundret da en svart drosje blinket og svingte over veien og inn av deres port.

«Det er da ingen vi kjenner som kommer i drosje?» Moren hadde sett det fra glassverandaen og kom ned trappa igjen. «Sjåføren må ha kjørt feil.»

«Ja, jeg skal si ifra.» Liv gikk mot bilen idet sjåføren kom ut. «Beklager, men De må ha kjørt feil. Vi venter ingen gjester.»

«Jeg gjør bare jobben min,» svarte sjåføren og gikk rundt bilen for å åpne for passasjeren. «Er ikke dette Gerd Lundes hus?»

«Jo, men …» Liv tidde og stirret på den fremmede damen som steg ut, iført lyseblå sommerkåpe og hatt i samme farge. Det var noe vagt kjent ved henne, selv om Liv var sikker på at hun aldri hadde sett henne for sine øyne før.

I det samme hørte hun moren gispe høyt. «Gjertrud … er det deg?»


Kapittel 1

Hvasser, tidlig kveld 17. mai 1964

Liv stirret forbløffet på gjesten. Nå forsto hun hvorfor det var noe kjent ved den fremmede kvinnen. Det var fordi hun av utseende liknet på moren og henne selv. Kvinnen måtte være rundt femti år gammel, men den langlemmede skikkelsen var fortsatt slank. Det velfriserte håret under den lyseblå, runde hatten var bleket, men Liv tippet at det opprinnelig var mellomblondt.

«Tante Gjertrud?» Liv snudde seg mot moren. «Men hun er jo …»

«Nei, som du ser, er jeg ikke dead.» Den fremmede kvinnen avbrøt henne med bred, amerikansk aksent. «Hva har du egentlig fortalt din datter, Gerd?»

«Sannheten, som er at vi ikke ante hva som var skjedd med deg. Vi hørte jo aldri mer etter prospektkortet der du fortalte at du hadde billett på Amerika-båten. Til slutt antok vi at det måtte ha tilstøtt deg noe, mest sannsynlig på overfarten til Amerika.» Morens stemme var iskald av raseri. «Tjuefem år, Gjertrud! Hvordan kunne du?! Mor og far gikk i graven uten å vite om du fortsatt var i live.»

«I did what I had to do.» Morens eldre søster trakk på skuldrene og snudde seg mot drosjesjåføren med et likegyldig smil. «Kan du please ta ut min luggage?»

Sjåføren bukket kort. «Skal bli, fru Johnson.»

«Fru Johnson? Du har til og med giftet deg?» Morens stemme steg opprørt.

«Kunne du ikke i det minste ha kostet på deg et brev eller telegram for å fortelle oss det? Mor og far ville ha fått ro i sjelen hvis de hadde visst at du klarte deg i ditt nye liv. Du aner ikke hvor grusomt de hadde det de første årene, før vi bestemte oss for at du var … død.»

«Hvorfor skulle jeg skrive og fortelle det? They threw me out.» Gjertrud Johnson mønstret søsteren med et uutgrunnelig blikk, og Liv så at hun hadde de samme grønne øynene som moren. «Mor og far ville ha nothing to do with me. Har du glemt det?»

«Det ble sagt i sinne, Gjertrud!» Moren slo ut med hendene. «Og du vet like godt som jeg at de hadde sine gode grunner til det. De var i sjokk, men etterpå … ja, du var datteren deres, Gjertrud. Og de kom aldri at over at du forsvant på den måten.»

«Unnskyld, fru Johnson.» Drosjesjåføren hadde tatt ut to store kofferter og en beautyboks. Liv merket seg at de så kostbare ut, i mørkeblått skinn med hvite kanter og hanker. «Skal jeg bære inn bagasjen for Dem?»

«Ja, please. Du kan sette dem foran … you know … my terrace.» Hun vinket utålmodig mot glassverandaen, som sto åpen og innbydende i kveldssola, før hun snudde seg tilbake og smilte syrlig. «Ja, for den er jo min også, Gerd. Ikke sant?»

«Hva snakker du om, Gjertrud?» Moren bleknet. «Denne eiendommen tilhører meg. Jeg kan vise deg skjøtet.»

«Takk, det har jeg sett. Av ulike årsaker har jeg vært noen dager i Tønsberg. Jeg bodde på Grand. Og mellom andre gjøremål rakk jeg innom sorenskriverkontoret. Der fikk jeg vite at eiendommen ble skjøtet over på deg etter at mor og far var gått bort. Synd for deg at du ikke sørget for at de ordnet det mens begge var i live, da ville du fortsatt ha vært eneeier. Men mor og far hadde som kjent to arvinger.» Gjertrud Johnson la hodet på skrå. «Hadde du tenkt å snyte meg for min rettmessige del, Gerd?»

«Snyte deg? Jeg ante ikke hvordan jeg skulle få tak i deg, du har aldri gitt oss noen adresse. Amerika er stort, Gjertrud! Og nå forstår jeg at du til og med har byttet navn. Du lot meg sitte alene med ansvaret for to gamle og syke foreldre i årevis, da er det kanskje ikke så merkelig at jeg ville ha noe igjen for det.» Det var sju år mellom søstrene, og nå så Livs mor ut som en trassig lillesøster. «Hvor er mannen din, forresten? Er han ikke med for å innkassere arven?»

«Du trenger ikke være sarcastic, Gerd. Sam døde i fjor. I Maryland, der vi bodde. Vi ble aldri blessed med barn.» Det gled en skygge over den amerikanske damens velpudrede ansikt. «Uansett: Jeg skrev til prestekontoret og spurte om jeg still hadde familie på Hvasser. Da fikk jeg vite at mor og far var borte. Men at min ugifte søster bodde i barndomshjemmet sammen med sin voksne datter, som heter Liv.» Gjertrud snudde seg mot Liv. «Du er datteren, I guess? How old er du?»

«Jeg er tjueto.» Liv var glad for en sjanse til å gå imellom to søstrene. Et kvart århundre var gått uten kontakt, og man skulle tro de ville ha kastet seg om halsen på hverandre. Men i stedet hadde de havnet i et gammelt søskenkrangelspor, fylt med agg. For å glatte over den dårlige stemningen, strakte hun hånda fram. «Velkommen, tante Gjertrud. Dette var en hyggelig overraskelse.»

«Takk for det. Trivelig at noen er glad for å se meg.» Tantens hånd var myk og velpleid, med lange røde negler, og håndtrykket var forbausende fast. «Du har arvet din fars blå øyne, ser jeg. Han kan ikke lyve fra seg dem.»

«Kj-kjente du faren min? Jeg … jeg trodde mamma først traff ham under krigen? Han … han døde før jeg ble født.» Liv rynket pannen betenkt. Det var noe som skurret. «Han var sjømann, og skipet hans ble torpedert. Hele mannskapet omkom.»

«Dro han til sjøs?» Tante Gjertrud så ekte overrasket ut. «Han likte å seile, men …»

«Nei, Gjertrud, nå er du fullstendig på villspor!» Morens stemme skar som en piskesnert gjennom lufta. «Du aner ikke hva du snakker om. Jeg møtte Livs far i Oslo i begynnelsen av krigen, da jeg hadde huspost hos … en familie der.»

«Sier du det?» Tanten hørtes skeptisk. «Jeg var så sikker på at …»

«Typisk deg bare å anta noe du ikke vet det dugg om.» Moren kastet et fort blikk mot Livs forvirrede ansikt, før hun snudde seg mot den noen år eldre søsteren igjen. «Faren til Liv het Oddmund Bakke og var nordfra. Vi var forlovet, men vi rakk ikke å gifte oss før han reiste ut. Og han kom altså aldri tilbake. Det var en fortvilet situasjon, og jeg så ingen annen råd enn å reise hjem hit. Det er derfor jeg er ugift, selv om jeg har en datter.»

«Men det var vel ikke så farlig for deg.» Gjertrud Johnson fikk noe sårt i stemmen. «Den lille prinsessen ble nok tatt imot med åpne armer. Du kunne jo aldri gjøre noe galt i deres øyne.»

«Det var krig, Gjertrud. Hva annet kunne de gjøre?» Morens stemme steg et par hakk. «Jeg hadde mistet min forlovede og sto med et lite barn i armene. Jeg fikk jobb på telefonsentralen og bidro til husholdningen. Det var ikke lett, men du forstår nok ikke det. Dere slapp billig fra krigen i Amerika!»

«Å, jeg hadde da mitt i de årene.» Hennes eldre søster snudde seg mot Liv og gransket henne inngående, mens hun ristet vantro på hodet. «En nordlending, sier du? Det er ikke mye nordlending over din datter, men hun slekter vel på vår familie … Ja-ja, du må i hvert fall ha hatt en svakhet for store, blå øyne.»

«Så hadde jeg kanskje det. Og hva så?» Moren så innbitt på søsteren, enset ikke Livs forundrede blikk. «Skal du ikke gjøre opp for drosjen forresten?»

«Selvfølgelig.» Gjertrud Johnson snudde seg mot sjåføren, som hadde satt fra seg bagasjen oppe ved huset og nå sto høflig og ventet. Hun åpnet den hvite håndveska. «Hva ble det?»

«Drosje fra Tønsberg til Hvasser.» Sjåføren tok fram en kvitteringsblokk noterte noen tall. «Ekstra for 17. mai. La oss se …»

Mens de ordnet betalingen, benyttet Liv sjansen til å konfrontere moren. «Hv-hva snakket tante Gjertrud om? Hvem er det hun tror er faren min?»

«Bare noe sludder. Gjertrud reiste fra landet tre år før du ble født. Hva vet vel hun om hvordan mitt liv har vært.» Moren gjorde en avfeiende håndbevegelse, men Liv merket seg at hun var ubekvem. «Gå inn og sett over kaffen, du. Så setter Gjertrud og jeg oss på verandaen imens. Og ta med bløtkakerestene som Bjørns tante sendte med dere etter 17. mai-feiringen inne på Kjøpmannskjær, er du snill.»

«Og det var det hele?» Liv drøyde, skjønte at hun ble sendt vekk fordi moren ville ha noen ord med søsteren under fire øyne. «Skal det være sukkerbiter og fløte til kaffen?»

«Sukkerbiter og fløte …?» Moren så distré på henne, hadde allerede oppmerksomheten vendt mot søsteren igjen. «Jo, sikkert lurt å ta det med. Gjertrud har alltid vært en søtmons. Og kjenner jeg henne rett, forsyner hun seg av alt hun blir budt.»

Liv satte over vann og hadde kaffebønner i kvernen. Mens hun malte kaffen, tenkte hun på tantens siste kommentar. Den mystiske blåøyde mannen hun trodde var faren til Liv, måtte ha vært en ungdomskjæreste av moren. Men hvem var han? Mest sannsynlig var han en kjekk badegjest som moren hadde flørtet med. Tanten hadde vært tydelig på at han ikke var noen sjømannstype, og da falt de fleste lokale kandidater uansett vekk. Og det var vanlig at sommerturistene likte å seile. Mange søkte seg til Tjøme om sommeren nettopp av den grunn.

Moren hadde aldri sagt noe om sine ungdomsforelskelser, og det var heller ikke vanlig å fortelle barna slikt. Gjemt og glemt var som regel det beste. Samtidig var det interessant å få et slikt glimt fra fortiden, noe som fortalte litt om hvem moren hadde vært før Liv ble født. Hun skulle prøve å spørre tante Gjertrud senere om hva hun hadde ment, men antakelig ble hun ikke så mye klokere av det.

Å! Det var bare så innmari dumt at Bjørn hadde kjørt da drosjen med tante Gjertrud ankom! Liv skulle så gjerne hatt ham her, slik at de kunne ha diskutert det som var skjedd. Bjørn var en god observatør, og hun savnet en utenforståendes skarpe blikk på situasjonen. Heldigvis fikk de tid til å diskutere alt sammen i morgen. Han skulle hente henne på jobben på ved tre-tiden og bli med ut for å hjelpe henne å sette ut prammen. Det var helligdag, men hun hadde lovt fru Gran å ta unna noe papirarbeid, siden hun skulle ha fri på grunn av examen artium i norsk hovedmål og sidemål på tirsdag og onsdag.

Det var egentlig ganske vanvittig dette her. Skulle nesten tro de befant seg i en roman. Ikke et slikt alvorlig og dypsindig verk av den typen Fridtjof skrev, men en av de fargestrålende pocketbøkene Bibbi pleide å sluke på stranda. Sett utenfra var det for sprøtt til å være sant: Tanten, som alle trodde var død, ankom på selveste nasjonaldagen for å kreve sin del av arven. Ikke bare det, men hun var en elegant Amerika-frue. Og nå satt hun lys levende ute på glassverandaen iført en lyseblå kjole,  i nøyaktig samme farge som sommerkåpa som lå slengt over armlenet på sofaen. Det var  for utrolig til at noen forfatter ville ha våget å dikte opp alt det på en gang, var det ikke?

Vannet kokte, og Liv trakk kjelen av platen og tømte kaffen fra kvernen oppi, mens hun tenkte på det langt fra hjertelige gjensynet mellom de to søstrene. Tjuefem års atskillelse, og det første de gjorde, var å komme med spydige bemerkninger til hverandre. Hvorfor viste ikke moren mer glede over at storesøsteren likevel ikke var død? Hadde hun innerst inne visst at tante Gjertrud levde og ville dukke opp en dag?

Liv kunne være enig med moren i at det var dårlig gjort av tante Gjertrud at hun ikke hadde skrevet hjem i alle disse årene. Og det var nok derfor moren reagerte med sinne i stedet for glede. At det lå noe uoppgjort mellom søstrene, var tydelig. Det og i tillegg en god porsjon søskensjalusi. Men hvorfor?

Liv rørte i kaffen med skje og satte på lokket, slik at den kunne stå og klare, mens hun prøvde å fordøye det hun hadde hørt. Kunne det virkelig stemme at besteforeldrene hadde slått hånda av tante Gjertrud? Moren hadde ikke benektet det, men forsvart dem med at det var sagt i sinne. Men hva hadde framkalt et slikt raseri? Besteforeldrene var ikke den typen mennesker i det hele tatt. Liv var oppvokst sammen med dem, og de hadde vært to snille, eldre mennesker med sviktende helse.

Men hun hadde vært et barn og fikk kanskje ikke med seg alt?

For eksempel hadde hun ikke forstått før nå at moren innimellom hadde følt det som en belastning å ta seg av sine egne foreldre. Men så var det først som voksen at hun begynte å forstå at moren kanskje ikke alltid hadde hatt det så enkelt, at hun på grunn av omstendighetene var blitt låst i en tilværelse hun egentlig ikke ønsket. Slik Liv nå var låst her på Hvasser på grunn av den bunnløse gjelden Sverre Bang – og den grådige banken – hadde påført moren.

Og der var det et problem til: Hva kom tante Gjertrud til å si når hun oppdaget at det ikke var noe igjen av arven hun var kommet for å hente? Liv fylte sukkerkoppen og fløtemugga og satte dem på brettet sammen med kaffekoppene. Noe sa henne at det var best de ventet litt med å fortelle om Sverre Bang, og hvordan han hadde svindlet banken og ved hjelp av falsk signatur lånt penger på eiendommen med Gerd Lunde som kausjonist.

Liv skar to pene bløtkakestykker som hun la på hver sin asjett, med pent pussede sølvteskjeer til. Kakestykkene var til moren og tanten. Selv var hun ennå stappmett etter 17. mai-feiringen hos Bjørns tante og onkel, mens moren hadde vakt på telefonsentralen. Tante Gjertrud sa sikkert heller ikke nei til litt å spise, hun var kommet den lange veien fra Tønsberg i drosje og hadde sikkert ikke spist på en stund.

Hun bar brettet ut og satte det på bordet mellom de to damene. «Vær så god. Her er kake. Jeg kommer snart med kaffen.»

«Thank you.» Tanten smilte til henne. «Sorry, jeg prøver å snakke norsk, men innimellom glemmer jeg meg. For en wonderful cake. Har du bakt den, Gerd?»

«Nei, jeg er yrkeskvinne og har ikke tid til slikt som dere fruer driver med.» Morens latter var overbærende, men Liv hørte at den hadde en sylskarp brodd. «Det er tanten til Bjørn, Livs kjæreste, som har bakt den. Ruth Berg. Jeg husker ikke pikenavnet hennes, men hun var på kjøkkenet på Havna en kort stund mens du arbeidet der.»

«Ruth … Ruth … Å jo, jeg tror jeg husker henne. Høy og mager. Fra innlandet et sted.» Tanten trakk på skuldrene. «Jeg kjente henne ikke noe særlig. Hun var mye eldre enn meg, og vi … vi hadde ikke så mye til felles.»

«Arbeidet du på Havna, tante Gjertrud?» utbrøt Liv forbauset. Ruth Berg hadde faktisk spurt etter tanten i vinter, men hun hadde ikke sagt noe om at de var gamle arbeidskamerater. Det hadde heller aldri svigermoren til Unni sagt noe om, selv om hun også hadde arbeidet på Havna på den tiden.

«Jo da, jeg var stuepike på hotellet i mange år. Ryddet og vasket etter gjestene, serverte hvis det var behov.» Tante Gjertrud kastet et overrasket blikk på søsteren. «Dere kan ikke ha snakket mye om meg hvis Liv ikke vet såpass.»

«Det er ikke alt man trenger å snakke om.» Moren tok den ene asjetten med bløtkake og stakk teskjeen i stykket uten å vente på at søsteren forsynte seg.

«Men så morsomt!» Liv prøvde å dekke over morens likegyldige oppførsel. «Da må du ha jobbet sammen med Hilda Gulbrandsen også? Venninnen min er gift med sønnen hennes.»

«Jaså, Hilda klarte å huke Hans til slutt?» sa tanten med en hånlig latter. «Hun hang jo på ham som en klegg når han en sjelden gang var hjemom. Til slutt kom han vel ikke unna. Er de fortsatt gift?»

«Hilda er enke. Hans ble borte på sjøen under krigen.» Moren brøt inn i samtalen, hadde noe aggressivt i stemmen. «Familien tror han er død. Men hvem vet, kanskje han også dukker opp en dag og later som ingenting?»

«Jeg går og henter og kaffen, jeg. Det tror jeg sannelig vi trenger alle tre.» Liv smilte avvæpnende. Da hun kom tilbake med kjelen, satt de to damene og spiste taust på hvert sitt bløtkakestykke. Liv skjenket i koppene og trakk en taburett bort til bordet, mens hun pludret overdrevent muntert. «Jeg håper kaken smaker? Ruth Berg lager fantastiske bløtkaker. Vanligvis er det bløtkaker med krem, men i anledning dagen er det marsipanlokk. Ja, jeg fatter ikke hvordan hun klarer å kjevle det ut så jevnt …»

«Det smaker godt.» Tanten vred på teskjeen i mønsteret opphøiet rose.

«Du har sølvtøyet etter mor og far, ser jeg, Gerd? Og kaffeserviset også.»

«Noen måtte jo ta vare på det de hadde samlet seg gjennom livet,» svarte moren iltert. «Men du kan gjerne plukke med deg litt når du drar.»

Tanten så langt på moren. «Hvem sier at jeg skal dra?»

«Hv-hva snakker du om?» Morens hake falt ned. «Du skal vel hjem igjen?»

«Jeg er hjemme.» Tanten strakte seg etter kaffekoppen med et søtt smil. «Dette er mitt hus, og her akter jeg å bo resten av mitt liv.»

